Kayla Loock gekroon as mooiste junior | News24
Kayla Loock gekroon as mooiste junior
andlt; Kayla Loock (14) is onlangs as die Junior Mej. Wêreld in Turkye aangewys. Sy is ’n gr. 8-leerder aan die Hoërskool Westering in Port Elizabeth. Foto: werner hills
VEELSYDIG, eenvoudig én beeldskoon – en as sy die vertrek binnestap, is daar skielik sonskyn.
Juis hierom is Kayla Loock, ’n gr. 8-leerder aan die Hoërskool Westering in Port Elizabeth, verlede maand as die mooiste in die wêreld bekroon.
Kayla (14) het onlangs aan die Junior Mej. Wêreld-kompetisie in Turkye deelgeneem. Hier het sy die twee hoogste krone – een vir die mooiste wêreld­fotomodel en een vir die meeste punte op die loopplank – ingeryg.
“Dit het alles kort voor die Junie-eksamen gebeur,” het sy vertel.
“Ek is met my boeke oorsee en het elke bietjie vrye tyd gebruik om te studeer. Dit maak nie saak hoe belangrik my loopbaan as model is nie, ’n goeie opvoeding is nóg belangriker.”
In haar jong leeftyd het Kayla al soveel krone en wennerserpe op die loopplank ingeryg dat daar byna nie meer plek is in hul woning in Rowallan Park nie.
Maar tussendeur model wees, onthou sy om die nood in haar gemeenskap raak te sien.
“By die modelskool word ons geleer om ons ambassadeurskap te gebruik om ander se lewens te verryk. Dis tog ook waardes wat my ouers vir my en my broers van kleintyd af geleer het. As ons nie kos uitdeel vir die behoeftiges nie, speel en word ek vuil saam met kinders uit die Baai se armer woonbuurte. Dis vir my belangrik dat ek my tikkie sonskyn met ander deel,” vertel Kayla.
Haar pa, Peter, sê hul gesin is geweldig trots op haar.
“Wat vir my die mooiste is, is hoe sy deur ál haar sukses ons kaalvoet, boomklim-kind bly. Sy word vuil en weet hoe om pret te hê – as sy nie kitaar tokkel en sing nie. Sy doen goed op skool en is só besig dat daar nie tyd is vir partytjies nie. Dit maak natuurlik ’n vaderhart so bly,” skerts hy.